
PLAN MANAGERIAL PRIVIND EXERCITAREA ATRIBUŢIILOR SPECIFICE FUNCŢIEI DE INSPECTOR ŞEF AL INSPECŢIEI JUDICIARE DIN CADRUL CONSILIULUI SUPERIOR AL MAGISTRATURII
I. Cadru general
· Constituţia României, modificată şi completată prin Legea nr.429/2003;

Conform prevederilor constituţionale Consiliul Superior al Magistraturii este garantul independenţei justiţiei şi îndeplineşte rolul de instanţă de judecată, prin secţiile sale, în domeniul răspunderii disciplinare a judecătorilor şi a procurorilor. Hotărârile Consiliului Superior al Magistraturii în materie disciplinară pot fi atacate la Înalta Curte de Casaţie şi Justiţie. 

 
Consiliul Superior al Magistraturii îndeplineşte şi alte atribuţii stabilite prin legea sa organică, în realizarea rolului său de garant al independenţei justiţiei.
· Legea nr. 317/2004 privind Consiliul Superior al magistraturii, republicată cu modificările şi completările ulterioare;
Consiliul Superior al Magistraturii are dreptul şi obligaţia de a se sesiza şi din oficiu pentru apărarea judecătorilor şi procurorilor împotriva oricărui act care le-ar putea afecta independenţa sau imparţialitatea ori care ar putea crea suspiciune cu privirea la acestea.

De asemenea, Consiliul Superior al Magistraturii apără reputaţia judecătorilor şi procurorilor şi asigură respectarea legii şi a criteriilor de competenţă şi etică profesională în desfăşurarea carierei profesionale a judecătorilor şi procurorilor.

În exercitarea atribuţiilor Consiliului Superior al Magistraturii, enunţate mai sus, potrivit art. 61 alin. (1) din Legea nr. 317/2004 un rol important revine Inspecţiei Judiciare care funcţionează pe lângă Plenul Consiliului Superior al Magistraturii.
· Hotărârea nr.1421/10.09.20009 a Plenul Consiliului Superior al Magistraturii
Prin hotărârea menţionată s-a hotărât actualizarea direcţiilor de acţiune aprobate de Consiliul Superior al Magistraturii, prin Hotărârea Plenului nr.307/2009, ca urmare a Raportului Comisiei Europene din  iulie 2009, raport discutat în şedinţa din data de 23.07.2009  a Plenului Consiliului Superior al Magistraturii;
· Programul de guvernare 2009-20102 asumat de Guvernul României, publicat în Monitorul Oficial nr. 907 din 23 decembrie 2009; Capitolul 4 – Justiţie şi politici anticorupţie, pct.(3)   alin. ultim - Consiliul Superior al Magistraturii –întărirea independenţei şi eficienţei Inspecţiei Judiciare a CSM;
· Proiectul TF RO 2007/IB/JH-24 TL  „Consolidarea eficienţei Inspecţiei Judiciare din România” 



II. Contextul actual: 
· Atingerea obiectivelor de referinţă specifice în domeniul reformei sistemului judiciar şi al luptei împotriva corupţiei, respectiv a celor patru condiţionalităţi (benchmarks – BM) cu privire la care se realizează în perioada post-aderare o monitorizare strictă în cadrul mecanismului de cooperare şi verificare.

III.  Prezentare generală a Inspecţiei Judiciare – atribuţii stabilite prin Regulamentul de organizare şi funcţionare a Consiliului Superior al Magistraturii
Inspecţia Judiciară funcţionează pe lângă Plenul Consiliului Superior
şi îndeplineşte, potrivit legii, atribuţii de analiza, verificare si control in domeniile specifice de activitate, sub coordonarea si controlul Plenului.
· Inspecţia judiciară este condusă de un inspector şef, iar în cadrul inspecţiei funcţionează Serviciul de inspecţie judiciară pentru judecători şi Serviciul de inspecţie judiciară pentru procurori, conduse de câte un şef de serviciu.

· În coordonarea directă a Inspectorului şef funcţionează grefa secţiilor în materie disciplinară (art.452 din Regulament). 
    
În vederea îndeplinirii atribuţiilor prevăzute în art.43, art.44 şi art.452 din Regulamentul de organizare şi funcţionare al Consiliului Superior al Magistraturii inspectorul şef coordonează şi asigură buna funcţionare a celor două servicii şi a grefei secţiilor.
IV.
 Analiza situaţiei resurselor umane la Inspecţia Judiciară 

În anul 2009 Inspecţia Judiciară (începând cu data 1 mai) şi-a desfăşurat activitatea cu număr redus de personal, situaţie creată în urma încetării detaşării la Consiliul Superior al Magistraturii a unui număr de 13 inspectori (judecători şi procurori) şi a pensionării unui număr de 10 inspectori (judecători şi procurori) în perioada de referinţă.  Astfel, în perioada cuprinsă între 01.05.2009 – 20.10.2009, Serviciul de inspecţie judiciară pentru judecători (cu o schemă de 30 de posturi de inspectori judiciari) şi-a desfăşurat activitatea cu un număr de 17 inspectori, dintre care 2 au fost delegaţi în funcţiile de şef serviciu şi respectiv, inspector-şef, iar unul dintre inspectorii numiţi în urma procedurii de selecţie desfăşurată în luna aprilie a anului 2009 a fost delegat director al DRUO din cadrul Consiliului Superior al Magistraturii, prin Hotărârea nr. 141/2009. 

De asemenea, în urma procedurii de selecţie desfăşurată în data de 08.10.2009 au fost numiţi alţi 3 inspectori, astfel că după data de 20.10.2009 şi-au desfăşurat activitatea în cadrul Serviciului de inspecţie judiciară pentru judecători un număr de 20 de inspectori (dintre care 2 delegaţi în funcţiile de inspector-şef şi respectiv, şef serviciu), fiind vacante 10 posturi.

          Ulterior însă, Plenul a hotărât eliberarea din funcţia de inspector a unuia dintre cei trei inspectori numiţi în urma procedurii de selecţie desfăşurată în data de 08.10.2009, ca urmare a demisiei acestuia.

La Serviciului de inspecţie judiciară pentru procurori (cu o schemă de 20 de posturi de inspectori judiciari), după vacantarea, prin Hotărârea nr. 304 din 26.02.2009 a Plenului Consiliului Superior al Magistraturii, începând cu data de 01.05.2009, în urma procedurii de selecţie declanşată la data de 06.03.2009, Plenul a decis numirea în funcţiile de inspector din cadrul Serviciului de inspecţie judiciară pentru procurori a unui număr de 11inspectori dintre care unul delegat în funcţia de şef serviciu (rămânând astfel 9 posturi vacante în perioada 01.05.2009 – 20.10.2009), iar în urma procedurii de selecţie desfăşurată în data de 08.10.2009 au fost numiţi alţi 4 inspectori. Prin Hotărârile Plenului Consiliul Superior al Magistraturii nr. 1561 şi 1562 din 17.09.2009 s-a propus Preşedintelui României eliberarea din funcţie, prin pensioare, a doi inspectori procurori. Astfel începând cu data de 16.10.2009 şi-au desfăşurat activitatea în cadrul Serviciului de inspecţie judiciară pentru procurori un număr de 13 inspectori (unul dintre aceştia fiind numit în funcţia de şef serviciu prin Hotărârea CSM nr. 644/2009).
 Ca o sinteză a celor prezentate anterior, la Inspecţia judiciară, în anul 2009, a existat o fluctuaţie a numărului de inspectori cu activitate de execuţie în cadrul celor două servicii ale inspecţiei, precum şi al inspectorilor cu funcţii de conducere, fiind vacante 11 posturi de inspector la serviciul de inspecţie pentru judecători şi 8 posturi de inspector la serviciul de inspecţie pentru procurori, precum şi două posturi vacante pentru funcţiile de conducere (inspector şef şi şef serviciu de inspecţie pentru judecători).
De asemenea, din totalul de 15 posturi prevăzute în schema Inspecţiei Judiciare pentru personalul auxiliar, sunt ocupate 12 posturi, 10 persoane funcţionând efectiv la inspecţie, două persoane exercitând atribuţii în cadrul aparatului tehnic al Consiliului.
V.
La data de 1 mai 2009 am fost delegată pe funcţia de Inspector şef al Inspecţiei judiciare.
În vederea îndeplinirii atribuţiilor corespunzătoare funcţiei de inspector şef am efectuat o analiză a mediului extern Inspecţiei Judiciare (atât cel din interiorul sistemului cât şi cel din afara sistemului), pentru sesiza şi anticipa la timp schimbările şi  cerinţele acestuia, iar pe de altă parte, a situaţiei interne a inspecţiei, pentru a evalua capacitatea ei de a realiza atribuţiile specifice , precum si cerinţele din cadrul mecanismului de verificare şi cooperare. 
Din punctul de vedere al mediului extern se constată o percepţie greşită  a Inspecţiei Judiciare, aceasta fiind fie responsabilizată şi culpabilizată pentru toate disfuncţionalităţile sistemului, dincolo de atribuţiile sale specifice, fie acuzată de lipsa unor practici unitare, lipsă de transparenţă şi eficienţă. 

De asemenea, au fost avute în vedere criticile din Raportul de ţară, respectiv,

lipsa transparenţei activităţii acesteia faţă de societatea civilă cât şi faţă de magistraţi şi a incidentelor de practică neunitară existente încă în activitatea Inspecţiei.
Din punct de vedere al organizării interne o principala problemă cu care s-a confruntat inspecţia a fost(şi este încă) problema resurselor umane, respectiv, pe de o parte numărul redus al inspectorilor judiciari, în raport de atribuţiile legale şi regulamentare ale acesteia, iar pe de altă parte, un  număr relativ mare de inspectori judiciari nou numiţi în această funcţie.

De aici, necesitatea familiarizării acestora cu modul de organizare şi funcţionare al inspecţiei, în vederea realizării procedurilor unitare de control şi a menţinerii unei practici unitare la nivelul celor două servicii. 
Prin urmare, cu consultarea şefilor serviciilor de inspecţiei judiciară pentru judecători, respectiv procurori, am elaborat o strategie pe termen scurt, mediu şi lung privind principalele direcţii de acţiune ale Inspecţiei Judiciare, adaptată atât necesităţilor interne cât şi cerinţelor privind realizarea condiţionalităţii nr.1 din cadrul mecanismului  de verificare şi cooperare.
A. Obiective propuse pe termen scurt (finalizare 31 decembrie 2009) 
a). - Regândirea ghidurilor Inspecţiei sub forma unei metodologii de lucru actualizată în raport  cu modificările legislative instituite prin OUG. nr.59/2009;

 b). - Publicarea unei culegeri de practică în materie disciplinară a Consiliului Superior al Magistraturii precum şi în materia apărării independenţei şi reputaţiei profesionale a magistraţilor, pe anii 2007-2009; c). 

 c). - Discutarea lunară a problemelor de practică neunitară ivite în activitatea de inspecţie (la ambele servicii), precum şi analiza soluţiilor pronunţate de Comisiile de disciplină;  

d).  - Calendarul verificărilor şi controalelor  pe anul 2010.

Toate aceste propuneri au fost aprobate de Plenul Consiliului Superior al Magistraturii şi fac parte din cadrul direcţiilor acţiune le Consiliului;
e) Creşterea promptitudinii şi celerităţii în efectuarea lucrărilor, îndeosebi în domenii precum apărarea bunei reputaţii a magistraţilor; respectarea termenelor de soluţionare a lucrărilor în materie disciplinară şi soluţionarea celorlalte lucrări în termen rezonabil;


f) Creşterea calităţii actului de control şi a calităţii lucrărilor întocmite de inspectorii judiciari;


g) Perfecţionarea pregătirii profesionale a inspectorilor, prin studiu individual şi în cadrul şedinţelor de învăţământ profesional la nivelul Inspecţiei Judiciare;

 h.) Transparenţa activităţii inspecţiei judiciare şi întărirea imaginii acesteia prin respectarea principiului independenţei judecătorului şi procurorului, precum şi autoritatea de lucru judecat în verificările efectuate de către Inspecţia judiciară, precum şi respectarea principiului imparţialităţii şi transparenţei în activitatea de control.
i). Monitorizarea permanentă a cazurilor de încălcare a normelor deontologice de către magistraţi;

j). Accentuarea rolului constructiv, de recomandare a Inspecţiei judiciare în scopul remedierii prompte a disfuncţionalităţilor constatate; 

k). Îmbunătăţirea motivării hotărârilor pronunţate în materie disciplinară, de către grefa secţiilor;
De menţionat că, în mare măsură, obiectivele sus-menţionate au fost realizate de Inspecţia Judiciară, în graficul prevăzut pentru fiecare obiectiv, cu un efort substanţial al colectivului de inspectori, în condiţiile unei scheme vacante în proporţie  de circa 50%.
Astfel, în anul 2009 Inspecţia Judiciară a realizat şi finalizat controalele prevăzute în programul de activitate pentru anul menţionat, respectiv controalele privind eficienţa managerială şi controalele tematice (la compartimentul executări penale şi modalităţile de eludare a repartizării aleatorii a cauzelor), rapoartele de control întocmite de inspecţie fiind aprobate prin hotărâri ale secţiilor. 
De asemenea, inspecţia a soluţionat un număr de 5030 de lucrări, iar Comisiile de disciplină pentru judecători, respectiv procurori au promovat un număr total de 37 acţiuni disciplinare. 

B. Obiective propuse pe termen mediu (01.01.2010- 31.12.2010)

a). realizarea activităţilor de competenţa inspecţiei prevăzute în calendarul inspecţiilor aprobat de Plen pentru anul 2010.
b). verificări privind temporizarea procedurilor la instanţe şi parchete;

c). consolidarea independenţei şi eficienţei Inspecţiei Judiciare precum şi a transparenţei activităţii acesteia prin:

· Îmbunătăţirea procedurii de selecţie a inspectorilor judiciari, pe criterii obiective şi cu asigurarea reprezentativităţii regionale;
· funcţionarea Inspecţiei Judiciare (organizare, metode, principii, obiectiv şi limite ale activităţii Inspecţiei Judiciare); 
· metodologia care stă la baza verificărilor realizate de Inspecţia Judiciară; 
· sistemul de abateri disciplinare şi sancţiuni disciplinare aplicabile. 
· Asigurarea unei practici unitare la nivelul celor două servicii, precum şi modalităţi unitare de control;
C. Obiective propuse pe termen lung

Realizarea unora dintre atribuţiile Inspecţiei Judiciare prin valorificarea bazei de date informatice şi statistice a instanţelor şi parchetelor, astfel încât să existe posibilitatea cunoaşterii în orice moment a  încărcăturii pe fiecare judecător şi procuror, precum şi a dosarelor în care procedurile sunt temporizate şi momentul soluţionării acestora.

VI. Măsuri pentru îndeplinirea obiectivelor propuse



Măsurile propuse sunt în concordanţă cu obiectivele de îndeplinit,  precum şi cu direcţiilor de acţiune aprobate de Plenul Consiliului Superior al Magistraturii.


Măsurile au ca scop îndeplinirea activităţilor în mod planificat, eficient şi controlat.

În îndeplinirea atribuţiei de organizare a inspecţiei atât pentru anul 2009 cât şi pentru anul 2010 am întocmit fişele de post pentru fiecare angajat, am emis ordine de serviciu ce vizează desfăşurarea activităţii în cadrul fiecărui serviciu, în funcţie de atribuţiile specifice postului (şef serviciu, inspector judiciar, personal auxiliar).


Pornind de la specificul atribuţiilor stabilite prin Regulamentul de organizare şi funcţionare a Consiliului Superior al Magistraturii, pe care inspectorii Serviciului de inspecţie judiciară pentru judecători trebuie să le îndeplinească, consider că acest serviciu funcţionează, în prezent, cu o schemă incompletă  (inspectori şi personal auxiliar de specialitate).


Pentru remedierea acestei situaţii este necesară deblocarea de urgenţă a posturilor vacante din organigrama inspecţiei. Apreciez, însă, că pe termen mediu, pentru o inspecţie eficientă este necesară suplimentarea schemei de personal cu un număr de cel puţin 20 posturi de inspectori judiciari şi 10 posturi pentru personalul auxiliar.

În susţinerea acestei consideraţii este şi faptul că Inspecţia Judiciară a preluat activitatea de inspecţie care, anterior, a fost desfăşurată de aproximativ 150 de judecători şi procurori inspectori ce funcţionau în compartimentele inspecţiei de la Ministerul Justiţiei, Parchetul de pe lângă Înalta Curte de Casaţie şi Justiţie, curţile de apel şi parchetele de pe lângă acestea.




Pentru soluţionarea cu celeritate a lucrărilor şi evitarea situaţiilor în care termenele legale de soluţionare ar putea fi depăşite voi discuta săptămânal cu şefii celor două servicii situaţia lucrărilor soluţionate şi a stocului de lucrări restante  pentru identificarea unor soluţii optime de soluţionare.

Cu incidenţă directă asupra calităţii lucrărilor voi verifica modul în care şefii de serviciu asigura repartizarea echilibrată a acestora pe fiecare inspector;
Conform art. 35 alin. 1 din Legea nr. 303/2004 privind statutul judecătorilor şi procurorilor, republicată, formarea profesională continuă a judecătorilor şi procurorilor constituie garanţia independenţei în exercitarea funcţiei.


Formarea profesională continuă trebuie să ţină seama de dinamica programului legislativ şi constă, în principal, în cunoaşterea şi aprofundarea legislaţiei interne, a documentelor europene şi internaţionale la care România este parte, a jurisprudenţei instanţelor judecătoreşti şi a Curţii Constituţionale, a jurisprudenţei Curţii Europene a Drepturilor Omului şi a Curţii de Justiţie a Comunităţilor Europene, a dreptului comparat, a normelor deontologice, în abordarea multidisciplinară a instituţiilor cu caracter de noutate, precum şi în cunoaşterea şi aprofundarea unor limbi străine şi operarea pe calculator.


Pentru realizarea activităţii de control, inspectorii au obligaţia să cunoască temeinic legislaţia în vigoare şi normele regulamentare.

În acest sens, împreună cu consultarea şefilor de servicii, voi întocmi un program trimestrial de perfecţionare a pregătirii profesionale a inspectorilor judiciari;  

De asemenea, apreciez necesar ca în cadrul perfecţionării continue, pentru inspectorii judiciari, să se organizeze seminarii şi cursuri de specializare în managementul judiciar;
Totodată, în vederea evaluării activităţii inspectorilor judiciari trebuie stabilite criterii clare de evaluare, în concordanţă cu specificul funcţiei;









Inspector,







Judecător Tropcea Mihaela Carmen

